Document ID: 32009D0850

SKLEP SVETA
z dne 5. maja 2009
o podpisu in začasni uporabi Začasnega sporazuma, ki vodi k sporazumu o gospodarskem partnerstvu, med Evropsko skupnostjo in njenimi državami članicami na eni strani ter državami SADC SGP na drugi strani
(2009/850/ES)
SVET EVROPSKE UNIJE JE -
ob upoštevanju Pogodbe o ustanovitvi Evropske skupnosti in zlasti členov 57(2), 133 in 181 v povezavi s prvim stavkom prvega pododstavka člena 300(2) Pogodbe,
ob upoštevanju predloga Komisije,
ob upoštevanju naslednjega:
(1)
Svet je 12. junija 2002 pooblastil Komisijo za začetek pogajanj o sklenitvi sporazumov o gospodarskem partnerstvu z državami AKP.
(2)
Ta pogajanja o Začasnem sporazumu, ki vodi k sporazumu o gospodarskem partnerstvu (v nadaljnjem besedilu „Začasni sporazum, ki vodi k SGP“) so bila zaključena, Začasni sporazum, ki vodi k SGP, med Evropsko skupnostjo in njenimi državami članicami na eni strani ter državami SADC SGP na drugi strani (vključujoč Bocvano, Lesoto, Namibijo, Svazi in Mozambik), pa je bil parafiran 23. novembra 2007 ter 12. decembra 2007 za Namibijo.
(3)
Člen 105(4) Začasnega sporazuma, ki vodi k SGP, določa začasno uporabo Sporazuma do začetka njegove veljavnosti.
(4)
Začasni sporazum, ki vodi k SGP, bi bilo treba podpisati v imenu Skupnosti ter ga v zvezi z določbami, ki so v pristojnosti Skupnosti, začasno uporabljati, s pridržkom njegove poznejše sklenitve -
SKLENIL:
Člen 1
Podpis Začasnega sporazuma, ki vodi k sporazumu o gospodarskem partnerstvu, med Evropsko skupnostjo in njenimi državami članicami ter državami SADC SGP se odobri v imenu Skupnosti, s pridržkom sklepa Sveta o sklenitvi navedenega Začasnega sporazuma, ki vodi k SGP.
Besedilo Začasnega sporazuma, ki vodi k SGP, je priloženo temu sklepu.
Člen 2
Stališče Skupnosti, ki se ga bo zastopalo v okviru Skupnega sveta držav SADC SGP-ES in Odbora držav SADC SGP-ES za trgovino in razvoj določi Svet na podlagi predloga Komisije v skladu z ustreznimi določbami Pogodbe.
Člen 3
Predsednik Sveta je pooblaščen, da imenuje osebo(-e), pooblaščeno(-e) za podpis Začasnega sporazuma, ki vodi k SGP, v imenu Skupnosti, s pridržkom njegove sklenitve.
Člen 4
V zvezi z določbami, ki so v pristojnosti Skupnosti, se Začasni sporazum, ki vodi k SGP, v skladu s svojim členom 105(4) začasno uporablja do zaključka postopkov, potrebnih za njegovo sklenitev. Komisija bo objavila obvestilo o datumu začetka začasne uporabe.
V Bruslju, 5. maj 2009

Labels: 18
15
5